एलन मस्क ने नई कंपनी xAI लॉन्च की, ब्रह्मांड की वास्तविक प्रकृति को समझने का गोल
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.  भाजपा ने अपने राज्यसभा उम्मीदवारों की लिस्ट जारी की है। पार्टी ने गुजरात से बाबू देसाई और केसरीदेव सिंह जाला और बंगाल से अनंत महाराज को उम्मीदवार घोषित किया है
टेस्ला और स्पेसएक्स के सीईओ और ट्विटर के मालिक एलन मस्क ने बुधवार को "ब्रह्मांड की वास्तविक प्रकृति को समझने" के गोल के साथ एक नई एआई कंपनी की शुरुआत की घोषणा की। इस कंपनी का नाम xAI है। कंपनी की वेबसाइट के मुताबिक मस्क और उनकी टीम शुक्रवार को लाइव ट्विटर स्पेस चैट में इससे जुड़ी और ज्यादा जानकारी शेयर करेगी।
कंपनी की वेबसाइट के अनुसार, xAI की टीम में डीपमाइंड, ओपनएआई, गूगल रिसर्च, माइक्रोसॉफ्ट रिसर्च और टेस्ला में काम कर चुके लोग हैं। इन टीम मेंबर्स ने डीपमाइंड के अल्फाकोड और ओपनएआई के जीपीटी-3.5 और जीपीटी-4 चैटबॉट जैसे प्रोजेक्ट पर काम किया है। नई कंपनी मस्क की एक्स (ट्विटर), टेस्ला और अन्य कंपनियों के साथ मिलकर काम करेगी।
मस्क पहले भी एक मेजर AI ऑर्गेनाइजेशन का हिस्सा रहे हैं। वो 2015 में ओपनएआई के को-फाउंडर थे। हालांकि, टेस्ला के साथ हितों के टकराव से बचने के लिए 2018 में उन्होंने इसे छोड़ दिया।
आज की अन्य प्रमुख खबरें...
श्रीनगर के हैदरपोरा में सुरक्षा बलों ने घेराबंदी और तलाशी अभियान शुरू किया, आतंकियों के छिपे होने की सूचना मिली थी
जम्मू-कश्मीर के श्रीनगर जिले के हैदरपोरा इलाके में सुरक्षा बलों ने बड़े पैमाने पर घेराबंदी और तलाशी अभियान शुरू किया है। यहां आतंकवादियों के छिपे होने की सूचना मिली थी।
सेंसर बोर्ड ने फिल्म OMG 2 की रिलीज पर रोक लगाई, टीजर 11 जुलाई को रिलीज हुआ है
सेंसर बोर्ड ने फिल्म OMG 2 की रिलीज पर रोक लगा दी है। फिल्म का टीजर 11 जुलाई को रिलीज किया गया था। फिल्म के टीजर में अक्षय कुमार लंबी जटाएं और माथे पर भस्म लगाए भगवान शिव के रूप में नजर आ रहे हैं। फिल्म में पंकज त्रिपाठी भी लीड रोल में दिखेंगे। फिल्म 11 अगस्त, 2023 को सिनेमाघरों में रिलीज होगी। 11 अगस्त को ही सनी देओल की फिल्म गदर 2 भी रिलीज होने वाली है।
नोएडा में दूसरी मंजिल से कूदी MBA स्टूडेंट, परिवार ने टेलीग्राम फ्रेंड से शादी के लिए मना किया था
नोएडा में 24 साल की MBA स्टूडेंट ने बुधवार को दूसरी मंजिल के अपार्टमेंट से छलांग लगा दी। घटना में वह बुरी तरह घायल हो गई। उसे अस्पताल में भर्ती कराया गया। दरअसल उसके परिवार ने लड़की को उस व्यक्ति से शादी करने से मना कर दिया था जो जिससे उसने टेलीग्राम पर दोस्ती की थी। आज उससे उसका फोन छीन लिया गया था।
पुलिस प्रवक्ता ने बताया कि यह घटना सेक्टर 121 में अजनारा होम्स सोसायटी में हुई। जिस लड़के से वह शादी करना चाहती थी वह 23 साल का है और पश्चिमी उत्तर प्रदेश के बदांयू जिले का रहने वाला है।
इंडियन मुजाहिदीन के चार आतंकियों को 10 साल की सजा, भारत के खिलाफ षडयंत्र रचने के दोषी हैं
दिल्ली की NIA कोर्ट ने इंडियन मुजाहिदीन के चार आतंकियों दानिश अंसारी, आफताब आलम, इमरान खान और ओबैद उर रहमान को 10 साल कैद की सजा सुनाई है। कोर्ट ने इन्हें भारत के खिलाफ साजिश रचने का दोषी माना है। पढ़ें पूरी खबर..
केरल की NIA कोर्ट ने प्रोफेसर के हाथ काटने के मामले में छह लोगों को दोषी करार दिया, सजा कल
केरल की NIA कोर्ट ने प्रोफेसर के हाथ काटने के मामले में छह लोगों को दोषी करार दिया है। कोर्ट ने प्रोफेसर जोसेफ पर हमले के मामले में 11 में से पांच आरोपियों को बरी कर दिया है। इन दोषियों की सजा का ऐलान 13 जुलाई को दोपहर तीन बजे किया जाएगा। यह मामला साल 2010 का था, जिसमें कि आरोपी प्रतिबंधित संगठन PFI के सदस्य थे। केस में 31 लोगों को आरोपी बनाया गया था। बाद में केवल 11 लोगों पर आरोप दायर किया गया।
जम्मू-कश्मीर के बडगाम से लश्कर आतंकियों के 5 सहयोगी गिरफ्तार
जम्मू-कश्मीर पुलिस ने सुरक्षाबलों के साथ मिलकर बुधवार को लश्कर-ए-तैयबा से जुड़े 5 आतंकी सहयोगियों को गिरफ्तार किया है। उन्हें बडगाम जिले से पकड़ा गया है। पुलिस को उनके कब्जे से आपत्तिजनक सामान बरामद हुए हैं।
भाजपा ने गुजरात से राज्यसभा के दो उम्मीदवारों की घोषणा की, अनंत महाराज को बंगाल से कैंडिडेट बनाया
भाजपा ने अपने राज्यसभा उम्मीदवारों की लिस्ट जारी की है। पार्टी ने गुजरात से बाबू देसाई और केसरीदेव सिंह जाला और बंगाल से अनंत महाराज को उम्मीदवार घोषित किया है। भाजपा गुजरात की एक अन्य सीट के लिए विदेश मंत्री एस जयशंकर के नाम का ऐलान पहले ही कर चुकी है। बंगाल में 6, गुजरात की 3 और गोवा की एक राज्यसभा सीट के लिए 24 जुलाई को चुनाव होने हैं।
आदिपुरुष मेकर्स समन मामला, SC ने HC के आदेश के खिलाफ तत्काल सुनवाई से इनकार किया
सुप्रीम कोर्ट ने बुधवार को इलाहाबाद हाईकोर्ट के उस आदेश के खिलाफ याचिका पर तत्काल सुनवाई से इनकार कर दिया, जिसमें आदिपुरुष के मेकर्स को 27 जुलाई को कोर्ट के सामने पेश होने का निर्देश दिया गया था।
हाईकोर्ट ने 30 जून को फिल्म के निर्माताओं को 27 जुलाई को उसके समक्ष पेश होने का निर्देश दिया था और केंद्र सरकार से फिल्म पर अपने विचार देने के लिए एक समिति बनाने को कहा था। कोर्ट फिल्म पर प्रतिबंध लगाने की मांग करने वाली कुलदीप तिवारी और नवीन धवन की अलग-अलग याचिकाओं पर सुनवाई कर रही थी।
दिल्ली में लड़की का शव मिला, फ्लाईओवर के आसपास बिखरे थे टुकड़े
दिल्ली में एक बार फिर दहलाने वाली घटना सामने आई है। यहां गीता कॉलोनी में फ्लाईओवर के पास लड़की का शव मिला है। रिपोर्ट्स के मुताबिक फ्लाई ओवर के आसपास बॉडी के कई टुकड़े बिखरे हुए थे। पुलिस को सूचना सुबह सवा नौ बजे दी गई। लड़की की पहचान अभी नहीं हो पाई है। पढ़ें पूरी खबर...
महाराष्ट्र के नासिक में खाई में गिरी बस, एक यात्री की मौत
महाराष्ट्र के नासिक जिले में बड़ा हादसा हुआ है। नासिक जिले के वनी घाट में यात्रियों से भरी बस खाई में गिर गई। जिसमें एक यात्री की मौत हो गई है। बस में 30 - 35 लोग सवार थे। यह घटना सुबह 6:45 पर हुई है। मौके पर पुलिस और राहत बचाव कार्य के लिए टीमें पहुंची है।
पटना में किसान सलाहकारों पर लाठीचार्ज, प्रदर्शन के दौरान पुलिस ने कई को खदेड़ा
पटना में बुधवार सुबह किसान सलाहकारों पर लाठीचार्ज किया गया है। वह सभी विधानसभा का घेराव करने पहुंचे थे। जहां पुलिस ने प्रदर्शन करने के दौरान किसान सलाहकारों को खदेड़ दिया। वहीं, लाठीचार्ज से बचने के लिए किसान सलाहकार भागते नजर आए। इस दौरान कई लोगों घायल भी हो गए है।
दरअसल, पटना के आर ब्लॉक के पास बुधवार को हजारों किसान सलाहकार अपनी मांग को लेकर प्रदर्शन कर रहे थे। उनके द्वारा आज विधानसभा घेराव करने की तैयारी थी। पढ़ें पूरी खबर...
नेपाल के PM प्रचंड की पत्नी का हार्टअटैक से निधन, कई दिनों से बीमार थीं​
​​​​​​नेपाल के प्रधानमंत्री पुष्प कमल दहल प्रचंड की पत्नी सीता दहल का बुधवार को हार्टअटैक से निधन हो गया। वो लंबे समय से बीमारी चल रही थीं। उनका इलाज नॉर्विक इंटरनेशनल हॉस्पिटल में चल रहा था। अस्पताल ने बताया कि सीता दहल को डायबिटीज और हाइपर टेंशन समेत कई बीमारियां थीं।
झारखंड के धनबाद में RSS कार्यकर्ता की गोली मारकर हत्या
धनबाद में देर रात दुमा कब्रिस्तान के पास एक RSS कार्यकर्ता शंकर की गोली मारकर हत्या कर दी गई। घटना देर रात 11 बजे की है। शंकर रात को शहरपुरा जा रहे थे। तभी कुछ लोगों ने उनका रास्ता रोक लिया और गोली मार दी। शंकर पिछले तीन दशक से संघ से जुड़े हुए थे। पढ़ें पूरी खबर...
AAP ने केंद्र सरकार पर लगाया पार्टी मुख्यालय की जासूसी करवाने का आरोप
आम आदमी पार्टी ने केंद्र सरकार पर पार्टी मुख्यालय की जासूसी करवाने का आरोप लगाया है। दिल्ली सरकार में मंत्री और आप प्रवक्ता सौरभ भारद्वाज ने कहा कि भाजपा सरकार के इशारे पर सात लोग AAP मुख्यालय की जासूसी कर रहे थे। उन्होंने इसकी CCTV फुटेज भी जारी की। उन्होंने आरोप लगाया कि कुछ दिन पहले अरविंद केजरीवाल के घर की भी जासूसी करवाई गई थी।
असम के स्लम एरिया में 3 सिलेंडर फटे, 16 घर जलकर खाक हुए
असम के तिनसुकिया में राजा अली आदर्श पथ एरिया में मंगलवार देर रात भीषण आग लग गई। सबसे पहले विश्वनाथ महतो के घर में आग लगी, जो बाद में आसपास के घरों में भी फैल गई। आग से स्लम एरिया के 16 घर पूरी तरह जलकर खाक हो गए।
स्थानीय लोगों के मुताबिक, तीन सिलेंडरों में ब्लास्ट होने के चलते आग लगी। फायर ब्रिगेड की टीम ने आग को काबू में कर लिया है। फिलहाल, किसी के हताहत होने की सूचना नहीं मिली है।
लॉरेंस बिश्नोई गैंग का मेंबर गिरफ्तार, पिस्टल-कारतूस भी बरामद
पंजाब की एंटी गैंगस्टर टास्क फोर्स ने लॉरेंस बिश्नोई गैंग के मेंबर रनधीर सिंह उर्फ फौजी को गिरफ्तार किया है। उसके पास से पिस्टल और कारतूस भी मिले। आरोपी के खिलाफ पंजाब और हरियाणा में कई मामले दर्ज हैं।